Jhb dalk lank sonder waterFoto ter illustrasie. (Foto: pixabay) Johannesburgers moet hulle staal vir moontlike wateronderbrekings volgende week. Rand Water, die instelling wat grootmaatwater aan die stad verskaf, beplan ŉ grootskaalse sluiting wat al sy reservoirs en watertorings van Maandag (24 Junie) 54 uur lank gaan raak. Nico de Jager, burgemeesterskomiteelid vir die omgewing en infrastruktuurdienste, sê die sluiting word op die B11-pypleiding gedoen om ŉ 2 500 mm-klep van Lethabo na die Vereeniging-pompstasie te installeer. De Jager sê dit gaan lei tot beperkte watertoevoer aan alle Rand Water-kliënte. “Dit beteken nie noodwendig daar gaan gedurende die 54 uur-tydperk geen water gaan wees nie. Weens die lang tydperk kan sommige gebiede egter wel ŉ watertekort of lae waterdruk ervaar.” “Johannesburg Water doen ŉ beroep op alle inwoners van die stad om water spaarsaam tydens die sluiting te gebruik om te help voorkom dat daar dalk geen water is nie. Vlak 1-waterbeperkings geld intussen steeds,” sê De Jagter. Die sluiting kan ook verskeie ander munisipaliteite in Gauteng raak.